b'\n_START_ARTICLE_\nCopacabana\n_START_PARAGRAPH_\nCopacabana on kaupunginosa Rio de Janeiron kaupungissa Brasiliassa. Copacabana on maailmankuulu puolikuun muotoisesta hiekkarannastaan, ja sen v\xc3\xa4rik\xc3\xa4s historia on innoittanut muusikoita, kirjailijoita ja taiteilijoita._NEWLINE_Copacabanan kaupunginosa alkaa Princesa Isabelin kadusta ja jatkuu aina hiekkarannan kuudenteen hengenpelastustorniin (Posto Seis) Copacabanan linnakkeen (Forte de Copacabana) l\xc3\xa4hell\xc3\xa4. Copacabanasta l\xc3\xa4nteen on pieni Arpoadorin uimaranta, sitten Ipanema ja Leblon. Id\xc3\xa4ss\xc3\xa4, ensimm\xc3\xa4isell\xc3\xa4 hengenpelastustornilla, on Lemen kaupunginosa ja hiekkaranta. Copacabanan hiekkaranta ulottuu toisesta hengenpelastustornista kuudenteen._NEWLINE_30-, 40-, ja 50-luvuilla Copacabana tuli tunnetuksi boheemina ja rikkaana kaupunginosana, joka oli t\xc3\xa4ynn\xc3\xa4 ravintoloita, elokuvateattereita, kauppoja ja teattereita. 1960-luvulla Copacabanasta oli kuitenkin tullut jo niin kuuluisa, ett\xc3\xa4 asukkaita virtasi enemm\xc3\xa4n kuin alueella oli tilaa. Vanhat talot korvattiin kerrostalojen pienill\xc3\xa4 huoneistoilla. Nyky\xc3\xa4\xc3\xa4n Copacabana on Rion tiheimmin asuttu alue 3400 asukkallaan per neli\xc3\xb6kilometri. Uudisrakentamisesta huolimatta Copacabana on edelleen yksi Rion kauneimmista kohteista, jonka yli 80 hotelliin virtaa turisteja ymp\xc3\xa4ri maailmaa._NEWLINE_Copacabanan nelj\xc3\xa4 kilometri\xc3\xa4 pitk\xc3\xa4 hiekkaranta on tunnettu valkoisin ja mustin aalloin koristellusta mosaiikkijalkak\xc3\xa4yt\xc3\xa4v\xc3\xa4st\xc3\xa4\xc3\xa4n. Hiekkarannan editse kulkeva Avenida Atl\xc3\xa2ntica rajaa hiekkarannan muusta kaupunginosasta. Sunnuntaisin tie on autoilta suljettu, jolloin sen valtaavat lenkkeilij\xc3\xa4t, py\xc3\xb6r\xc3\xa4ilij\xc3\xa4t ja rullaluistelijat. Itse hiekalla j\xc3\xa4rjestet\xc3\xa4\xc3\xa4n hiekkajalkapallon ja -lentopallon maailmanmestaruuskilpailuja sek\xc3\xa4 konsertteja. Uuden vuoden ilotulitus ker\xc3\xa4\xc3\xa4 rannalle per\xc3\xa4ti kolme miljoonaa katsojaa._NEWLINE_Kaupunginosan kuuluisin rakennus on hotelli Copacabana Palace, jota pidet\xc3\xa4\xc3\xa4n yhten\xc3\xa4 Brasilian ylellisimmist\xc3\xa4. Vuonna 1923 rakennetun hotellin suunnitteli ranskalainen arkkitehti Joseph Gire._NEWLINE_Turistien suuri m\xc3\xa4\xc3\xa4r\xc3\xa4 houkuttelee my\xc3\xb6s kerj\xc3\xa4l\xc3\xa4isi\xc3\xa4 ja taskuvarkaita, eik\xc3\xa4 kaupunginosa ole \xc3\xb6isin kovinkaan turvallinen. Kaupunginosassa sijaitsee nelj\xc3\xa4 favelaa._NEWLINE_Copacabana on tunnettu my\xc3\xb6s y\xc3\xb6el\xc3\xa4m\xc3\xa4st\xc3\xa4\xc3\xa4n: baareista, diskoista ja prostituoiduista.'